
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Malacky 3T/27/2024 1624010331 30. 09. 2024 Mgr. Adriana Bordovská ECLI:SK:OSMA:2024:1624010331.1
Uznesenie Okresný súd Malacky, samosudkyňou Mgr. Adrianou Bordovskou, v trestnej veci obv. A. B., narodeného XX.XX.XXXX, pre prečin krádeže podľa § 212 ods. 1 písm. g) Trestného zákona, dňa 30. septembra 2024 v Malackách, takto rozhodol: Podľa § 241 ods. 1 písm. b) Trestného poriadku s poukazom na § 214 ods. 1 Trestného poriadku súd trestnú vec obv. A. B., narodeného XX.XX.XXXX, pre prečin krádeže podľa § 212 ods. 1 písm. g) Trestného zákona, ktorého sa mal dopustiť tak že: v čase približne o 08.45 h dňa 08.06.2024 v predajni Kaufland na Brnianskej ulici č. 5444 v Malackách odcudzil tovar, a to 1 kus adaptér značky Swissten v hodnote 19,99 eur a takým spôsobom, že si tento tovar ukryl vo vnútornom vrecku vesty a následne prešiel bez zaplatenia tohto tovaru cez pokladničnú zónu, čím svojím konaním poškodenej spoločnosti Kaufland Slovenská republika v.o.s., IČO: 35 790 164, so sídlom Trnavská cesta 41/A, Bratislava, spôsobil škodu krádežou vo výške 19,99 eur, pričom tento skutok spáchal napriek tomu, že dňa 20.01.2024 v čase okolo 14.30 h v v Malackách v predajni Tesco spáchal priestupok proti majetku podľa § 50 odsek 1 zákona číslo 372/1990 Zbierky o priestupkoch v znení neskorších predpisov, spočívajúci v krádeži tovaru, za ktorý bol dňa 20.01.2024 postihnutý hliadkou Obvodného oddelenia PZ Gajary blokovou pokutou nezaplatenou na mieste, č. b. A 22 00137324, právoplatnou dňa 20.01.2024, kvalifikovaného obžalobou Okresnej prokuratúry Malacky číslo 2Pv 170/24/1106-9, ako prečin krádeže podľa § 212 ods. 1 g) Trestného zákona, postupuje Okresnému úradu Malacky, odboru všeobecnej vnútornej správy, pretože žalovaný skutok nie je trestný čin a iný orgán by ho mal prerokovať ako priestupok. odôvodnenie: Okresnému súdu Malacky bola dňa 28.06.2024 doručená obžaloba prokurátorky Okresnej prokuratúry Malacky pod sp. zn. 2Pv 170/24/1106-9 zo dňa 28.06.2024 na obvineného stíhaného pre prečin krádeže podľa § 212 ods. 1 písm. g) Trestného zákona, Prečin krádež podľa § 212 ods. 1 písm. g) Trestného zákona č. 300/2005 v znení zákona č. 214/2019 Z.z. účinného od 01.08.2019 spácha ten, kto si prisvojí cudziu vec tým, že sa jej zmocní a bol za obdobný čin v predchádzajúcich dvanástich mesiacoch postihnutý. Novelou Trestného zákona (zákona č. 300/2005 Z.z.), a to prijatím zákona číslo 40/2024 Z.z. v spojení s Nálezom Ústavného súdu Slovenskej republiky číslo konania PL. ÚS 3/2024-761 zo dňa 03.07.2024
vyhláseného v Zbierke zákonov Slovenskej republiky dňa 06.08.2024 pod číslom 215/2024 Z.z. došlo k zániku ustanovenia trestného činu krádeže podľa § 212 ods. 1 písmeno g) Trestného zákona. Podľa § 2 ods.1 Trestného zákona, trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší. Podľa § 84 Trestného zákona, trestnosť činu, ktorý mal v čase spáchania znaky niektorého trestného činu uvedeného v osobitnej časti tohto zákona, zaniká, ak neskorší zákon ustanoví, že tento trestný čin nie je trestným činom. Vzhľadom k novele Trestného zákona, na základe ktorej prišlo k zmene Trestného zákona pre trestný čin krádeže podľa § 212 ods. 1 písm. g) Trestného zákona, za spáchanie ktorého bol obvinený obžalovaný obžalobou Okresnej prokuratúry Malacky spisová značka 2Pv 170/24/1106-9, súd preskúmal vec v intenciách citovaných ustanovení Trestného poriadku. Podľa § 2 ods. 1 zákona č. 372/1990 Zb. o priestupkoch (ďalej len „zákon o priestupkoch“), je zavinené konanie, ktoré porušuje alebo ohrozuje záujem spoločnosti a je za priestupok výslovne označené v tomto alebo inom zákone, ak nejde o iný správny delikt postihnuteľný podľa osobitných právnych predpisov, alebo o trestný čin. Podľa §241 ods. 1 písm. b) Trestného poriadku, obžalobu podanú na súde pre prečin a zločin s výnimkou obzvlášť závažného zločinu, za ktorý zákon ustanovuje trest odňatia slobody s dolnou hranicou trestnej sadzby najmenej dvanásť rokov preskúma samosudca a podľa jej obsahu a obsahu spisu, postúpi vec inému orgánu, ak sú tu okolnosti uvedené v § 214 ods. 1. Podľa § 214 ods. 1 Trestného poriadku, prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní. Vzhľadom na skutočnosť, že po novelizácii Trestného zákona, ktorá nadobudla účinnosť dňom 6. 8. 2024, bolo potrebné v zmysle § 2 ods. 1 Trestného zákona posúdiť trestnosť žalovaného trestného činu a súd zistil, že skutok, ktorý sa obžalovanému kladie za vinu, a pre ktorý bola podaná obžaloba, už nie je trestným činom, zároveň nenapĺňa znaky ani iného trestného činu uvedeného v Trestnom zákone, avšak s poukazom na skutkové okolnosti môže ísť o konanie, ktorý by mal kompetentný orgán prejednať ako priestupok, pretože vykazuje znaky priestupku proti majetku podľa § 50 ods. 1 zákona č. 372/1990 Zb. o priestupkoch, súd rozhodol tak, že vec postúpil Okresnému úradu v Malackách, odboru všeobecnej vnútornej správy. Poučenie: Proti tomuto uzneseniu môže podať sťažnosť prokurátor do 3 pracovných dní od jeho oznámenia cestou tunajšieho súdu ku Krajskému súdu v Bratislave. Sťažnosť má odkladný účinok.

